குரல்வளையில் புற்றுநோய் உள்ளவர்கள், நுரையீரலில் சளி அடைப்பு இருப்பவர்கள், சுயநினைவு இழந்தவர்கள் ஆகியோருக்கு அளிக்கப்படும் `செயற்கை சுவாச உபகரணச் சிகிச்சை' இது. பொதுவாக, இவர்களுக்கு அடிக்கடி மூச்சுத் திணறல் ஏற்படும். அதனால், மூக்கு வழியாகவோ, வாய் வழியாகவோ இவர்களால் சுவாசிக்க முடியாது. எனவே, கழுத்தில் ஒரு துளையிட்டு, அதன் வழியே ஒரு ட்யூபைவிட்டு, அதை சுவாசக்குழாயுடன் இணைத்து, நுரையீரலுக்கு நேரடியாக ஆக்சிஜன் கொண்டு செல்லும் ஒரு வழிமுறை. இந்தச் சிகிச்சை முறைக்கு `ட்ரக்கியோடமி' என்று பெயர். இதில் தற்காலிகமான, நிரந்தரமான என இரண்டு வகை சிகிச்சை முறைகள் இருக்கின்றன. தற்காலிகமான சிகிச்சை முறையில், கழுத்தில் பொருத்தப்பட்டிருக்கும் கருவி சுவாசப் பிரச்னை சரியாகும் வரை அப்படியே இருக்கும். ட்யூபை மட்டும் தேவையான நேரத்தில் மாற்றிக்கொள்ளலாம். நிரந்தரமாகச் செயற்கை சுவாசம் தேவைப்படுபவர்களுக்கு ட்யூப் கழுத்தில் நிரந்தரமாகப் பொருத்தப்பட்டிருக்கும். சில முக்கியமான அறுவைச் சிகிச்சைகளுக்கும் முன்னர் தற்காப்புக்காக இந்தச் சிகிச்சையளிக்கப்படும்.